钦定古今图书集成/历象汇编/乾象典/第090卷 > 雪后书北堂壁二首 苏轼
## 钦定古今图书集成/历象汇编/乾象典/第090卷 > 雪后书北堂壁二首 苏轼

黄昏犹作雨纤纤，夜静无风势转严。但觉衾裯如泼
水，不知庭院已堆盐。五更晓色来书幌，半夜寒声落
画檐。试扫北台看马耳，未随埋没有双尖。

二

城头初日始翻鸦，陌上晴泥已没车。冻合玉楼寒起
粟，光摇银海眩生花。遗蝗入地应千尺，宿麦连云有
几家。老病自嗟诗力退，空吟冰柱忆《刘叉》。